**Litteraturhuset i Bergen** er et aktivitets- og kulturhus i Bergen som har som formål å inspirere til økt interesse for norsk og utenlandsk skjønn- og faglitteratur og stimulere til debatt om samfunnsaktuelle spørsmål. Arrangementene på Litteraturhuset i Bergen har i hovedsak litterært utgangspunkt og består av forfattermøter, faglige samtaler, skrivekurs og debatter. Huset ligger i Østre Skostredet 5-7, i et rehabilitert bygningskompleks fra 1700 og 1800-tallet. Litteraturhuset åpnet dørene 31. januar 2013.

Stiftelsen og driften
---------------------

Huset ble etablert som Stiftelsen Litteraturhuset i Bergen, opprettet i Bergen 16. januar 2009. Stiftelsen er ikke-kommersiell og har som viktigste formål å formidle og vekke interesse for litteratur og lesning gjennom driften av Litteraturhuset i Bergen. Kristin Helle-Valle tok initiativ til etableringen av Litteraturhuset og ble ansatt som daglig leder i 2012. Per januar 2014 består styret av fem personer med Arne Selvik som styreleder.

Litteraturhuset i Bergen består i dag av fem rom viet arrangementer og litteraturformidling, bokhandel, kontorlokaler, og kafe og brasseri drevet av restaurantkjeden Colonialen. Huset leier også ut skriveplass til forfattere og skribenter i Skrivestua og har cellekontorer for medlemmer av Norsk faglitterær forfatter- og oversetterforening og Den norske Forfatterforening. Norsk Forfattersentrum Vestlandet, Unison og Bergen Assembly. I administrasjonen er det i tillegg til daglig leder Kristin Helle-Valle fire fast ansatte.

Viktige støttespillere i opprettelsen og driften av huset er Sparebanken Vest gjennom Visjon Vest, forretningsmann Trond Mohn, Fritt Ord, Bergen kommune, Hordaland fylkeskommune, BKK, Kulturrådet og Kulturdepartementet.

Området og bygningens historie
------------------------------

Arent R. Abrahamsen hadde møbelforretning i Østre Skostredet 5-7 i 1927. Fotograf ukjent.
Litteraturhuset i Bergen befinner seg i Vågsbunnen i Bergen, i det som regnes som en del av byens middelalderbykjerne. Området har, med sin kombinasjon av boliger og næringslokaler, en tydelig kontinuitet tilbake til middelalderen.

Litteraturhuset i Bergen. Foto: Stig Slettvold
Bygningen som utgjør Østre Skostredet 5-7 består av i alt fire bygg, hvorav to av disse befinner seg i Vestre Skostredet. Østre Skostredet 5 fremkommer på bilder fra 1900-tallet, men man regner at denne delen av bygningen stammer så langt tilbake som til 1700-tallet. Man vet også at Østre skostredet 7 er oppført før 1813. Bygningene var i hovedsak brukt som boliger for håndverkere og deres familier. Bygningskomplekset eies i dag av Pallas eiendom og måler 2500 m².

Arrangementer og mottagelse
---------------------------

I løpet av sitt første åpningsår var Litteraturhuset i Bergen vertskap og arrangør for rundt 460 åpne publikumsarrangementer. Åpningsukene med besøk av blant annet Paul Auster og Siri Hustvedt, trakk spesielt mange besøkende. I første åpningsår har huset i gjennomsnitt hatt 2000 besøkende i uka. I 2015 avviklet Litteraturhuset i Bergen nærmere 900 arrangementer.

Se også
-------

* Arrangement på Litteraturhuset i Bergen. Foto: Stig SlettvoldArrangement i bokhandelen på Litteraturhuset i Bergen. Foto: Stig SlettvoldLitteraturhuset i Oslo, åpnet 2007.
* Litteraturhuset Fredrikstad, åpnet 2013.
* Litteraturhus Lillehammer, åpnet 2012.
* Litteraturhuset i Trondheim, åpnet 2016.

Referanser
----------

1. ↑   Sceneweb, besøkt 9. november 2020[Hentet fra Wikidata]
2. ↑  Stiftelsesdokument for Stiftelsen Litteraturhuset i Bergen, 16. januar 2009
3. ↑  Bergen kommune.no, Kulturmiljøet Vågsbunnen Arkivert 22. februar 2014 hos Wayback Machine. sist besøkt 02.02.2014.
4. ↑  Din gate.no, Østre skostredet 5 Arkivert 31. juli 2012 hos Wayback Machine. sist besøkt 07.02.14
5. ↑  Dagbladet, Super start for uferdig hus, 30. mars 2013.
6. 1 2  Daglig leder Kristin Helle-Valle.

Eksterne lenker
---------------

* Litteraturhuset i Bergens nettside.

  

Portaler: Litteratur | Kunst

|  |  |
| --- | --- |
| Oppslagsverk/autoritetsdata | Bergen byleksikon
 |